Cesa ëd San Carl ëd Turin
La cesa ëd San Carl Boromé, ansema a la cesa binela ëd Santa Cristin-a, as treuva an sla banda meridional ëd Piassa San Carl a Turin, an diression ëd Pòrta Neuva.

La costrussion a l'é stàita vorsùa da Carl Emanuel I duca ëd Savòja ant la prima mità dël Sessent për ël compiment dla piassa dla Contrà Neuva, prima espansion dla sità stòrica. Ij cantiè a l'han avù inissi dël 1619 an seguend un proget ch'a l'é probàbil fussa ëd Maurizio Valperga. La cesa a l'é restà sensa faciada fin a l'Eutsent: la faciada atual, an granì ross, a l'é stàita edificà dël 1834 da Ferdinando Caronesi, sël model dla faciada ëd Santa Cristin-a ëd Filippo Juvarra.

La cesa a l'é stàita dedicà a San Carl Boromé, për arcordé quand, dël 1578, ël sant a l'avìa fàit un pelegrinagi a pé da Milan për amiré la Sìndon. La vìsita dël sant a l'avìa fàit transferì la Sìndon a Turin da Chambéry, për volèj dël duca Emanuel Filibert. L'event a l'é rafigurà ant la pala d'autar e ant un bas-riliev an sla faciada.

L'intern a l'ha n'ùnica navà e quatr capele lateraj. Ël cioché, a pianta quadrà e cùpola otagonal, a l'é dël 1779.

San Carl ëd Turin